再次韵并寄寧州孫子發
作者：李之儀
朝代：宋

paragraphs: 顧我從來奈烹煮，況復顛風并怪雨。
出門未必趁鴻鵠，閉門何曾下縿縷。
比來重作坐禪僧，日與虛空相晤語。
初非小智肯自私，終謂大國不可怒。
倦途傾蓋得吾人，獨喜山行逢豹霧。
僅愧依融累歲留，猶勝投閎經宿去。
東州勝事久欲講，老滕元將效懷祖。
豈知敏手驟輸君，使君方詠羅敷女。
願侍一笑作先容，試覺醍醐分酪乳。
寧州別乘吾所畏，屹然萬弩不得注。
寄聲到眼不須論，畢竟生涯誰能主。